L' Ajuntament Posa en Marxa la Campanya "Alcàsser Recicla"
dt., 05/07/2022 - 08:36

L'Ajuntament d'Alcàsser ha posat en marxa la seua campanya "Alcàsser Recicla", una iniciativa que inclou un compendi d'accions que tenen per objectiu resoldre els dubtes de la ciutadania en matèria de residus de tota mena i potenciar la recollida selectiva de residus d'envasos urbans en totes les formes previstes, així com implicar els veïns i veïnes com a agents actius del sistema de gestió integrat i sostenible pel qual s'aposta en el municipi.

El projecte inclou un total de sis jornades d'acció al mercat d'Alcàsser, on s'instal·larà un estand informatiu en el qual dos educadors resoldran els dubtes sobre què depositar en cada contenidor del municipi i s'informarà sobre els serveis de recollida d'estris del mateix consistori.

L'Ajuntament ha desenvolupat un Trivial del Reciclatge amb els diferents colors dels contenidors: groc, verd, marró, blau i gris, que permetran abordar els diferents residus que gestiona un ajuntament i interaccionar de manera divertida i senzilla amb la ciutadania que s'acoste a l'estand situat al mercat.

D'altra banda, s'han dissenyat fullets informatius en el qual es fa un recorregut pels residus dels cinc contenidors (groc, blau, resta, orgànic i vidre), així com els ecoparcs, la recollida d'estris i mobles, olis usats o excrements canins que, juntament amb uns imants informatius, es repartiran entre la població perquè puga conéixer tota la informació.

A més, es realitzaran una sèrie de trobades dirigides a col·lectius, associacions, col·legis o IES amb l'objectiu d'informar sobre la importància de la separació correcta dels residus i dels serveis que presta l'ajuntament.

En paraules de l'alcaldessa d'Alcàsser, Eva Zamora, "no hi ha dubte sobre l'eficàcia de les actuacions directes amb la ciutadania quan es tracta de sensibilitzar sobre els beneficis del reciclatge o de la separació correcta dels residus que generem. A Alcàsser, tenim un compromís amb el respecte del medi ambient i cura de la nostra localitat pel que hem apostat per aquesta campanya que estem convençuts serà tot un èxit".